
Nr. 442

AVIZ

asupra propunerii legislative pentru modificarea şi completarea Legii nr. 19/2000 privind sistemul public de pensii şi alte drepturi de asigurări sociale cu modificările şi completările ulterioare
Cu adresa nr. 122 din 17 mai 2001, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea Legii nr. 19/2000 privind sistemul public de pensii şi alte drepturi de asigurări sociale cu modificările şi completările ulterioare.
In urma examinării, în şedinţa din data de 13 iunie 2001, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

Potrivit art. 2 din Legea nr. 19/2000 privind sistemul public de pensii şi alte drepturi de asigurări sociale, cu modificările şi completările ulterioare, unul din principiile pe care se bazează organizarea şi funcţionarea sistemului public de pensii şi alte drepturi de asigurări sociale este principiul contributivităţii.

Perioadele anterioare întrării în vigoare a Legii nr. 19/2000 sunt recunoscute ca stagiu de cotizare, iar pentru viitor este greu de determinat efortul financiar pe care va trebui să îl suporte bugetul deficitar al asigurărilor sociale de stat.

Se consideră că soţia salariată care lipseşte din ţară pentru a-şi urma soţul trimis în misiune permanentă în străinătate se poate asigura individual pe bază de contract de asigurare, cu suportarea contribuţiei de asigurări sociale.

